Ľ. Kaník, minister práce, sociálnych vecí a rodiny SR: (2005-09-27):
Dôchodkový systém platný do 31. decembra 2003 v porovnaní s novým dôchodkovým systémom dlhé roky nivelizoval priznávané dôchodky a mal demotivačný charakter. V dôsledku všeobecne uplatňovanej zásady v právnej praxi deklarovanej v prechodných ustanoveniach zákona o sociálnom poistení, že nárok na dávku sa posudzuje podľa predpisov platných v čase jej priznania došlo k vytvoreniu nového posudzovania poberateľov dôchodkov, a to je na jednej strane tých, ktorí požiadali o dôchodok pred 1. januárom 2004, t. j. za účinnosti predchádzajúcej právnej úpravy, a tí, ktorým boli dôchodkového dávky priznané podľa nového zákona. Požiadavku na prepočet dôchodku a jeho výhodnejšiu úpravu podľa objektívnejšieho spôsobu nového dôchodku dnes diskutuje najmä skupina poberateľov dôchodkov s nadpriemernou zásluhovosťou počas pracovnej aktivity, ktorá podľa predchádzajúcej právnej úpravy nebola premietnutá v plnej miere vo výške ich priznaného dôchodku. Významný nárast vo výške dôchodkov, ktoré boli priznané od 1. januára 2004, je spôsobený výkonom zárobkovej činnosti po splnení podmienok nároku na dôchodok, pričom sa tento dôchodok nevyplácal. Premietnutie výkonu zárobkovej činnosti po splnení podmienok nároku na dôchodok bez jeho poberania, takzvaný odložený nárok, nie je na rozdiel od predchádzajúcej právnej úpravy vo výške dôchodku obmedzená. Cieľom riešenia problému takzvaných starodôchodcov a novodôchodcov boli prijaté opatrenia na postupné zmierňovanie rozdielov v sume dôchodkových dávok a navrhnuté ďalšie opatrenia na riešenie tejto situácie, ktorými sa predkladaný materiál zaoberá. Novelou zákona o sociálnom poistení už boli s účinnosťou od 1. júla 2005 prijaté niektoré opatrenia zamerané na dôsledky prechodu na nový dôchodkový systém. Ustanovil sa osobitný valorizačný mechanizmus pre rok 2005 diferencovaný v závislosti od výšky dôchodkovej dávky. Uvedenou novelou sa v záujme celoplošného objektívnejšieho zhodnotenia obdobia prispievania do systému dôchodkového poistenia vo vzťahu k určeniu sumy dôchodkovej dávky od 1. júla 2005 predĺžilo rozhodujúce obdobie na zistenie priemerného osobného mzdového bodu, a to na obdobie kalendárnych rokov od 1. januára 1984. Novela zákona o sociálnom poistení, ktorú vláda Slovenskej republiky schválila 21. septembra 2005 s účinnosťou od 1. januára 2006 navrhuje ďalšie opatrenia posilňujúce objektívnosť prechodu na nový dôchodkový systém. Jedným z nich je aj valorizačný mechanizmus, ktorého účelom je postupné zmierňovanie rozdielov v sume dôchodkových dávok poistencov, ktorým bol priznaný dôchodok v starom zabezpečovacom dôchodkov systéme. Podstata osobitného valorizačného mechanizmu spočíva v diferencovanom zvyšovaní dôchodkovej dávky v závislosti od jej výšky. V uvedenej novele zákona o sociálnom poistení sa navrhuje použitie rovnakého režimu, zjednotenie spôsobu zvyšovania dôchodkových dávok za obdobie zárobkovej činnosti po vzniku nároku na dôchodok bez ohľadu na to, či dávka bola priznaná podľa predpisov účinných pred 1. januárom, alebo po 31. decembri. Navrhovanou zmenou sa zabezpečuje, aby suma zvýšenia zodpovedala skutočnému vymeriavaciemu základu, z ktorého bolo zaplatené poistné. Ďalším opatrením navrhovaným s cieľom postupnejšieho nábehu nového dôchodkového systému je zmena v spôsobe redukcie a úpravy priemerného osobného mzdového bodu pôvodne rozvrhnutá na roky 2004 až 2006. Spomalenie uplatňovania princípu zásluhovosti a ochrana nízkopríjmových poistencov sa navrhuje rozložiť na dlhšie časové obdobie tak, že dôchodkové dávky sa budú z reálne dosiahnutých osobných mzdových bodov vypočítavať až od roku 2013. Materiál bol predmetom medzirezortného konania a predkladal sa a bol schválený bez rozporov. V závere by som už uviedol len jedno, že prechodom na nový dôchodkový mechanizmus sa, samozrejme, nestalo to, že by starým dôchodcom alebo starodôchodcom čo i len v minimálnej výške boli znižované priznané dôchodky. Tieto rozdiely, o ktorých sa diskutuje, vyplývajú z lepšieho, objektívnejšieho a spravodlivejšieho posudzovania dôchodcov, ktorým boli priznané dôchodkové dávky na základe schválenej dôchodkovej reformy.